VENDIM
Nr. 58, datë 22.2.2021

MBI LICENCIMIN E SHOQËRISË “GERTI” SHPK, NË VEPRIMTARINË E PRODHIMIT TË ENERGJISË ELEKTRIKE NGA HEC “VARDARI”, ME KAPACITET TË INSTALUAR 1972 kw

Në mbështetje të nenit 16 dhe nenit 37, pika 2, germa “a”, të ligjit nr. 43/2015 “Për sektorin e energjisë elektrike”, i ndryshuar, nenit 4, pika 1, germa “a”, nenit 5, pika 1, germa “a” dhe nenit 13, të rregullores “Për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë, nr. 109, datë 29.6.2016, e ndryshuar, nenit 92, pika 1 dhe 2, të ligjit nr. 44/2015 “Kodi i Procedurave Administrative të Republikës së Shqipërisë”, si dhe nenit 15, të rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 22.2.2021, mbasi shqyrtoi relacionin nr. 30/2 prot., datë 16.2.2021, të Drejtorisë së Licencimit, Autorizimeve dhe Mbikëqyrjes, mbi aplikimin e shoqërisë “Gerti” sh.p.k., për licencim në veprimtarinë e prodhimit të energjisë elektrike,
 konstatoi se: 
- Bordi i ERE-s, me vendimin nr. 10, datë 20.1.2021, vendosi të fillojë procedurën për licencimin e shoqërisë “Gerti” sh.p.k., në veprimtarinë e prodhimit të energjisë elektrike.
- Në vijim të kësaj vendimmarrjeje me “Njoftimin për licencim” nr. 6/5 prot., datë 20.1.2021, u krye njoftimi në median e shkruar dhe në përfundim të afatit të përcaktuar në nenin 10, pika 11, të Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike, nuk rezultoi të ketë vërejtje apo ankesa nga palët e treta, lidhur me aplikimin e bërë nga shoqëria “Gerti” sh.p.k..   
- Me shkresën nr. 264 prot., datë 1.2.2021, ERE iu drejtua shoqërisë duke i njoftuar fillimin e procedurës dhe i komunikoi detyrimin për plotësimin e dokumentacionit të munguar të pasqyruar në vendimin e fillimit të procedurës.
- Shoqëria “Gerti” sh.p.k., në përgjigje të sa më sipër me shkresën e protokolluar në ERE me nr. 264/1 prot., datë 10.2.2021 dhe atë nr. 5/1 prot., datë 11.2.2021, plotësoi dokumentacionin e munguar të aplikimit, por u konstatua se një pjesë e tij është lëshuar nga institucionet respektive në emër të shoqërisë “Drini Bulqizë” sh.p.k. dhe jo në emër të aplikantit për licencë, shoqërisë “Gerti” sh.p.k..
- Shoqëria ka kryer pagesën e aplikimit për t’u pajisur me licencë nga ERE, në zbatim të aneksit A, të rregullores “Për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrikeP.
- Nga analiza e dokumentacionit në fazën përfundimtare të licencimit në veprimtarinë e prodhimit të energjisë elektrike, për shoqërinë “Gerti” sh.p.k., rezulton se subjekti ka plotësuar kërkesat e rregullores “Për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrikeP, si më poshtë, por veçojmë faktin se një pjesë e tyre nuk janë lëshuar në emër të shoqërisë “Gerti” sh.p.k.:
- formati dhe dokumentacioni për aplikim, neni 9, pika 1, germat “a”, “b” dhe “c”, plotësuar;
- dokumentacioni juridik, administrativ dhe pronësor, neni 9, pika 2, germat “a, “b”, “c”, “d”, “e”, plotësuar;
- dokumentacioni financiar dhe fiskal, neni 9, pika 3, germat “a”, “b”, “c”, “d”, plotësuar;
- dokumentacioni teknik për HEC-in, neni 9, pikat 4.1.1, 4.1.2, 4.1.3, germat “a”, “b”, “c”, “d”, 4.1.4, germat “a”, “b”, “c”, “d”, “e” dhe 4.1.5, germat “a”, “b”, “c”.
- Shoqëria duhet të përcjellë në ERE finalizimin e heqjes nga fondi pyjor kullosor të sipërfaqes së përcaktuar për zhvillimin e projektit.
- Sa më sipër, në përfundim të afatit të kontratës së qirasë me Bashkinë Librazhd (datë 7.8.2027), do t’i kërkohet shoqërisë ta depozitojë atë me afate të rinovuara, një muaj pas nënshkrimit të rinovimit.
- Në përfundim të afatit të lejes së përdorimit të burimit ujor (data e përfundimit 16.10.2022), do t’i kërkohet shoqërisë ta depozitojë atë me afate të rinovuara, një muaj pas nënshkrimit të rinovimit të saj.
- Kontrata nr. 118 rep., nr. 62/2 kol., datë 24.1.2018, “Për ndërtimin, shfrytëzimin dhe administrimin e hidrocentralit “Vardari me kapacitet 1.972 mw, në përroin e Vardarit dhe Valit, degë e Përroit të Zallit të Kostenjës, Bashkia Librazhd, qarku Elbasan”, lidhur midis Ministrisë së Infrastrukturës dhe Energjisë (MIE) dhe Mbajtësit të Miratimit shoqërisë “Drini Bulqizë” sh.p.k., të drejtat dhe detyrimet e të cilit i janë transferuar më pas shoqërisë “Gerti” sh.p.k. nëpërmjet amendim kontrate me nr. 1818 rep. dhe nr. 388/2 kol., datë 24.12.2020, “Për kontratën e ndërtimit, shfrytëzimin dhe administrimin e hidrocentralit ‘Vardari’, me kapacitet 1.972 mw, në përroin e Vardarit dhe Valit, degë e Përroit të Zallit të Kostenjës, Bashkia Librazhd, qarku Elbasan”, ka një afat 49-vjeçar, por nga ana tjetër shpjegojmë se ERE në zbatim të nenit 38, të ligjit “Për sektorin e energjisë elektrike”, i ndryshuar, dhe nenit 5, të rregullores “Për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, nuk mund të japë për veprimtarinë e prodhimit të energjisë elektrike një licencë me afat më të madh se 30 vjet.  
- Në nenin 92, pikat 1 dhe 2, të Kodit të Procedurave Administrative të Republikës së Shqipërisë, parashikohet se:
1. Përveç kur ndalohet shprehimisht nga ligji, në raste të justifikuara, për shkak të kompleksitetit të çështjes, organi publik mund të zgjasë vetëm një herë afatin e përcaktuar sipas nenit 91 të këtij Kodi.
Zgjatja e afatit bëhet për aq sa është e nevojshme për përfundimin e procedurës, në proporcion me vështirësinë e çështjes konkrete, por jo më shumë se kohëzgjatja e afatit fillestar.
- Për shkak të kompleksitetit të problematikës që është hasur në dokumentacionin e depozituar nga shoqëria, ERE vlerëson të zgjasë afatin e vendimmarrjes së Bordit me 30 ditë pune në mënyrë që shoqëria të dokumentojë në ERE kryerjen e transferimit të lejes së ndërtimit nga shoqëria “Drini Bulqizë” sh.p.k te shoqëria “Gerti” sh.p.k., në zbatim të VKM-së nr. 408, datë 13.5.2015, “Për miratimin e rregullores së zhvillimit të territorit” dhe transferimin e lejes mjedisore, nga shoqëria “Drini Bulqizë” sh.p.k. te shoqëria “Gerti” sh.p.k, në zbatim të VKM-së nr. 419, datë  25.6.2014, “Për miratimin e kërkesave të posaçme për shqyrtimin e kërkesave për lejë mjedisi të tipave A, B dhe C, për transferimin e lejeve nga një subjekt tek tjetri, të kushteve për lejet respektive të mjedisit, si dhe rregullave të hollësishme për shqyrtimin e tyre nga autoritetet kompetente deri në lëshimin e këtyre lejeve nga QKL-ja”.
- Gjithashtu, sa i përket kontratës së qirasë “Për dhënien në përdorim të fondit pyjor dhe kullosor publik, ndërtim dhe shfrytëzim HEC-i Vardari” me nr. 5006 prot., datë 8.8.2017, të lidhur midis Bashkisë Librazhd dhe shoqërisë “Drini Bulqizë” sh.p.k. dhe “Marrëveshjes së lidhjes së re”, të nënshkruar midis shoqërisë “Drini Bulqizë” sh.p.k. dhe OSHEE sh.a. me nr. 11301/2, datë 23.5.2017, shoqëria duhet të dokumentojë në ERE me palët e zëvendësuara, në kuadër të kalimit të të drejtave dhe detyrimeve që solli amendimi i kontratës nr. 1818 rep. dhe nr. 388/2 kol., datë 24.12.2020.
- Shoqëria duhet të paraqesë në ERE dokumentacionin që vërteton transferimin e aseteve nga shoqëria “Drini Bulqizë” sh.p.k. te shoqëria “Gerti” sh.p.k., si dhe bilancin e çeljes për veprimtarinë e shfrytëzimit dhe administrimit të hidrocentralit “Vardari”, me kapacitet 1.972 mw.
Për gjithë sa më sipër, Bordi i ERE-s

VENDOSI:

1. Të zgjasë me 30 ditë punë afatin e vendimmarrjes në lidhje me kërkesën e shoqërisë “Gerti” sh.p.k., për licencim në veprimtarinë e prodhimit të energjisë elektrike.
2. Shoqëria “Gerti” sh.p.k., të paraqesë brenda 15 ditëve nga njoftimi i këtij vendimi:
a) dokumentacionin që vërteton kryerjen e transferimit të lejes së ndërtimit nga shoqëria “Drini Bulqizë” sh.p.k. te shoqëria “Gerti” sh.p.k.;
b) dokumentacionin që vërteton kryerjen e transferimit të lejes mjedisore, nga shoqëria “Drini Bulqizë” sh.p.k. te shoqëria “Gerti” sh.p.k;
c) kontratën e qirasë të lidhur midis shoqërisë “Drini Bulqizë” sh.p.k. dhe Bashkisë Librazhd “Për dhënien në përdorim të fondit pyjor dhe kullosor publik, ndërtim dhe shfrytëzim HEC-i Vardari” , me palën qiramarrëse të zëvendësuar;
d) “Marrëveshjen e lidhjes së re”, të nënshkruar midis shoqërisë “Drini Bulqizë” sh.p.k. dhe OSHEE sh.a. me palën e zëvendësuar;
e) dokumentacionin që vërteton transferimin e aseteve nga shoqëria “Drini Bulqizë” sh.p.k. te shoqëria “Gerti” sh.p.k., si dhe bilancin e çeljes për veprimtarinë e shfrytëzimit dhe administrimit të hidrocentralit “Vardari”, me kapacitet 1.972 mw.
[bookmark: _GoBack]3. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.
Ky vendim hyn në fuqi menjëherë. 
Ky vendim botohet në Fletoren Zyrtare.

KRYETAR
Petrit Ahmeti

